চকচক করলেই সোনা হয় না কেন বললাম, সেটা ব্যাখ্যা করার আগে কয়েকটি উদাহরণ দিচ্ছি সমাজ-সংসারের প্রাত্যহিক জীবন থেকে। এক. বাসায় মেহমান এসেছে। মেহমানের বিছানায় বালিশের কাভারটি খুব সুন্দর; মাত্রই ধুয়ে ইস্ত্রি করে এনে লাগানো হয়েছে। বিছানাটাও পরিপাটি; চাদরও খুব সুন্দর। কিন্তু এর মানে এই নয় যে, পুরো বালিশ বা বিছানার তোষকের ভেতরে-বাইরে সব কিছু সুন্দর হবেই। রাতে শোয়ার সময় বালিশের ওপর মাথা রাখার পর বোঝা গেল, ভেতরে যে তুলা সেগুলো নিম্নমানের এবং টুকরো টুকরো শক্ত হয়ে গেছে; সন্দেহ হয়, তুলার সাথে দলা দলা ন্যাকড়া মেশানো আছে। মাথায় দিয়ে আরাম নেই। বিছানার ওপর চাদরটি ছিল কুমিল্লার খাদি ঘরের; এখনো ব্যবহার করা হয়নি, মেহমানের জন্য মাত্রই আলমারি থেকে এনে দেয়া হলো। চাদরটি তোলার পর দেখা গেল, তোষকটি অনেক দিনের পুরনো এবং ময়লা, ছারপোকায় ভরা।